《和郑文昌雨中看花之作》
宋代·周紫芝

郑侯好客如郑庄，客常满座酒满觞。春来洛城被花恼，千金一醉姚家黄。

慇勤置酒急招唤，更来古寺窥红妆。春风微寒春雨细，秉烛看花花已睡。

春光骀荡与妖妍，夜色侵凌增妩媚。卧枝不起终无言，脸泪欲垂如有意。

樽中有酒客当歌，我醉欲眠人未起。君不见春来雨急风屡颠，危芳堕地无馀妍。

扫花恐被落红笑，持杯欲倩何人传。愁多满怀乐事少，人自惜花天不怜。

烹羊炰羔且为乐，酒酣耳热亦不恶。明朝有兴却重来，莫遣残红抱青萼。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。